Συνθηκολόγηση της Ιαπωνίας
Η συνθηκολόγηση της Αυτοκρατορικής Ιαπωνίας ανακοινώθηκε από τον αυτοκράτορα Χιροχίτο στις 15 Αυγούστου 1945 και υπεγράφη επίσημα στις 2 Σεπτεμβρίου 1945, δίνοντας οριστικό τέλος στις εχθροπραξίες του Β΄ Παγκοσμίου Πολέμου. Στα τέλη του Ιουλίου 1945, το Αυτοκρατορικό Ιαπωνικό Ναυτικό ήταν ανίκανο να διεξάγει μεγάλες επιχειρήσεις ενώ οι Σύμμαχοι ετοίμαζαν την εισβολή τους στην Ιαπωνία. Μαζί με την Βρετανική Αυτοκρατορία και την Κίνα, οι Ηνωμένες Πολιτείες εξέδωσαν την διακήρυξη του Πότσδαμ στις 26 Ιουλίου 1945, καλώντας τους Ιάπωνες να παραδοθούν άμεσα και χωρίς όρους, με την μόνη εναλλακτική να είναι η "άμεση και απόλυτη καταστροφή". Ενώ δήλωναν δημόσια την πρόθεση τους να πολεμήσουν μέχρις εσχάτων, οι ηγέτες της Ιαπωνίας (το Ανώτατο Συμβούλιο για την Διεύθυνση του Πολέμου, γνωστό και ως "Μεγάλοι Έξι") έκαναν παρακλήσεις στην δημοσίως ουδέτερη Σοβιετική Ένωση να μεσολαβήσει ώστε οι όροι της ειρήνης να είναι ευνοϊκότεροι για την πλευρά των Ιαπώνων. Για να δείχνουν στους Ιάπωνες ότι ήταν πρόθυμοι να μεσολαβήσουν εκ μέρους τους, οι Σοβιετικοί διατηρούσαν ένα ικανοποιητικό επίπεδο διπλωματικών κινήσεων. Στα κρυφά όμως, οι Σοβιετικοί έκαναν τις τελευταίες προετοιμασίες για εισβολή κατά των Ιαπωνικών δυνάμεων στην Μαντζουρία και την Κορέα (πέρα από τη Νότια Σαχαλίνη και τις Κουρίλες) εκπληρώνοντας τις υποσχέσεις τους προς τους συμμάχους τους, τις Ηνωμένες Πολιτείες και το Ηνωμένο Βασίλειο, όπως αυτές διατυπώθηκαν στην διάσκεψη της Τεχεράνης και της Γιάλτας μετέπειτα.